### 6.      Gebyr for underretninger vedr. fordringer, der inddrives af kommunen

**Åbent**

Sagsnr.: 326-2018-3360        J.nr.: 00.01.00           Dokumentnr.:
326-2018-23292

**Sagstype**

Beslutning.

**Resume og sagens baggrund**

Fra 1. januar 2018 har kommunerne fået mulighed for at opkræve
gebyr for underretninger om udlægsforretninger vedr. fordringer, som inddrives
af kommunen. Der er bl.a. tale om inddrivelse af kommunale ejendomsskatter,
herunder rottebekæmpelse og renovation. Kommunalbestyrelsen skal tage stilling
til, hvorvidt Kalundborg kommune fremover skal opkræve gebyr herfor. Det
foreslås, at der skal betales gebyr på 450 kr. til kommunen for underretninger
om udlægsforretninger vedr. fordringer, som inddrives af kommunen. Indtægten
skal bidrage til at dække udgiften til en ekstra medarbejder, der blev ansat i
opkrævningen, da kommunen overtog inddrivelsesopgaven den 2. februar 2017.

**Indstillinger**

Direktøren indstiller

1. at der fra 1.
januar 2018 betales gebyr på 450 kr. til kommunen for underretninger om
udlægsforretninger vedr. fordringer, som inddrives af kommunen

2. at der opkræves
ét gebyr pr. ejendom

**Behandling**

Økonomiudvalg, Kommunalbestyrelse

**Sagsfremstilling**

Kommunerne overtog pr. 2. februar 2017 opgaven med
inddrivelse af ejendomsskatter og andre fortrinsberettigede krav, herunder
rottebekæmpelse og renovation. Fortrinsberettigede krav er fordringer vedr.
fast ejendom med prioritet foran tinglyste hæftelser som f.eks. pantebreve,
udlæg m.v.

Kommunernes inddrivelse af de fortrinsberettigede krav sker
først og fremmest via udlæg og efterfølgende tvangsauktion af ejendommen. I den
forbindelse sker der en underretning om udlægsforretning. I henhold til
retsafgiftsloven opkræves en retsafgift på mindst 300 kr. + 0,5 % af den del af
beløbet, der overstiger 3.000 kr. I forbindelse med at kommunen overtog opgaven,
blev der ikke givet hjemmel til at opkræve gebyr, som der var, da kommunen
havde opgaven tidligere. Det blev der rettet op på pr. 1. januar 2018 med lov
nr. 1569 af 19. december 2017 om ændring af lov og gebyrer og morarenter m.v.
Kommunalbestyrelsen kan nu beslutte, at der skal betales gebyr til kommunen for
underretninger om udlægsforretninger vedr. fordringer, som inddrives af
kommunen.

Det indstilles, at Kalundborg Kommune fra 1. januar 2018
opkræver ét gebyr pr. ejendom. Det fremgår af loven, at gebyret højst kan
udgøre 450 kr. og der kan opkræves ét gebyr pr. underretning. Gebyropkrævningen
vil bidrage til en effektiv inddrivelse, ligesom den sikrer, at kommunen kan
løse inddrivelsesopgaven inden for de samme rammer, som har været gældende frem
til 2. februar 2017, hvor kommunen overtog opgaven.

I 2017 blev der foretaget 529 underretninger.

Beslutningen om at kommunen skal opkræve gebyr for
underretninger om udlægsforretninger vil omfatte alle fordringer, der kan
inddrives ved udlæg, og som inddrives af kommunen. Det gælder således også
sådanne fordringer, som kommunen fremadrettet måtte få hjemmel til at inddrive.

**Økonomiske konsekvenser**

I 2017 blev der foretaget underretning vedr. ca. 300
ejendomme. Det forventes, at antallet i 2018 bliver lavere, da 2017 var det
første år, kommunen havde inddrivelsesopgaven. Indtægten skal bidrage til at
dække udgiften til en ekstra medarbejder, der blev ansat i opkrævningen, da
kommunen overtog inddrivelsesopgaven den 2. februar 2017.

**Økonomiudvalgets møde den 21.
februar 2018:**

Anbefales.